FI Euroopan unionin virallinen lehti C 385/2

Seitsemästoista tilanneselvitys pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan EU:n strategian täytäntöönpanosta – (2014/I)

(2014/C 385/02)

I. JOHDANTO

Seitsemästoista tilanneselvitys pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan EU:n strategian täytäntöönpanosta kattaa EU:n toimet vuoden 2014 alkupuoliskolla (1.1.–30.6.2014). Selvityksen on laatinut Euroopan ulkosuhdehallinnon (EUH) jaosto ”joukkotuhoaseet, tavanomaiset aseet ja avaruus” yhteistyössä muiden EUH:n ja Euroopan komission asiaankuuluvien yksiköiden kanssa. Selvityksen kattamalla kaudella EU jatkoi pienaseita ja kevyitä aseita sekä niissä käytettäviä ampumatarvikkeita koskevien kysymysten käsittelyn edistämistä kaikilla monenvälisillä foorumeilla ja kolmansien maiden kanssa käymässään poliittisessa vuoropuhelussa asiaankuuluvien kansainvälisten välineiden puitteissa, joita ovat esimerkiksi pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskeva Yhdistyneiden kansakuntien toimintaohjelma ja kansainvälinen väline, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet. Asekauppasopimuksen (ATT) hyväksymisen vuonna 2013 pitäisi täydentää ja vahvistaa toimintaohjelman ja ampuma-asepöytäkirjan kaltaisten YK:n välineiden puitteissa tehtävää työskentelyä. Pienaseiden ja kevyiden aseiden sisällyttämisellä asekauppasopimuksen soveltamisalaan otetaan käyttöön oikeudellisesti sitovia velvoitteita ja uusia normeja pienaseiden ja kevyiden aseiden laillisten siirtojen sääntelyä varten, mikä edelleen vähentää riskiä siitä, että pienaseita ja kevyitä aseita välitetään laittomille markkinoille. Raportointikauden aikana EU myös jatkoi useiden sellaisten hankkeiden toteuttamista, jotka liittyvät pienaseiden ja kevyiden aseiden sekä niissä käytettävien ampumatarvikkeiden laittoman kaupan ja liiallisen keskittymisen torjumiseen tai ehkäisemiseen.

II. EU:N PIENASESTRATEGIAAN KUULUVAN TOIMINTASUUNNITELMAN TÄYTÄNTÖÖNPANO

II.1. Tehokas monenvälisyys maailmanlaajuisten, alueellisten ja kansallisten mekanismien kehittämiseksi pienaseiden ja kevyiden aseiden sekä niissä käytettävien ampumatarvikkeiden tarjonnan ja epävakauttavan leviämisen estämiseksi

a) Pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n vuoden 2001 toimintaohjelman täytäntöönpano

EU osallistui aktiivisesti pienaseita ja kevyitä aseita koskevan YK:n toimintaohjelman täytäntöönpanoa käsittelevään viidenteen valtioiden kaksivuotiskokoukseen (BMS5), joka pidettiin New Yorkissa 16.–20. kesäkuuta 2014. BMS5-kokouksen valmistelemiseksi EU laati valmisteluasiakirjan (1), jossa se esitti näkemyksensä kokouksen painopisteistä, ja osallistui aktiivisesti kaikkiin epävirallisiin neuvotteluihin.

BMS5-kokouksen päätösasiakirjassa otettiin huomioon EU:n korostamat painopisteet, joita olivat fyysisen turvallisuuden ja varastojen hallinnan painottaminen (muun muassa viittaus tämän alan kansainvälisiin standardeihin ja suuntaviivoihin), laittomien aseiden jäljittäminen konfliktitilanteissa ja konfliktien jälkeisissä tilanteissa, viittaukset YK:n pääsihteerin alustavaan raporttiin, jossa tarkastellaan pienaseiden valmistuksessa ja niiden merkitsemisessä, kirjaamisessa ja jäljittämisessä tapahtuneen teknologisen kehityksen vaikutuksia; suositus siitä, että viimeksi mainittua aihetta tarkastellaan myös hallitustenvälisen avoimen asiantuntijaryhmän kokouksessa vuonna 2015, sekä sen tunnustaminen, että laittomien pienaseiden ja kevyiden aseiden käytöllä on tuhoisat seuraukset siviilien ja etenkin naisten ja lasten kannalta. Valitettavasti päätösasiakirjassa ei kuitenkaan viitattu asekauppasopimukseen tai turvallisuusneuvoston päätöslauselmaan 2117 eikä siihen sisällytetty ampumatarvikkeita.

EU:n näkyvyys BMS5-kokouksessa varmistettiin aktiivisella osallistumisella neuvotteluprosessiin, muun muassa antamalla neljä virallista lausuntoa täysistunnoissa, sekä järjestämällä oheistapahtumia, kuten EU:n rahoittaman iTrace-hankkeen käynnistäminen kansainvälisellä tasolla (ks. jäljempänä).

Täydentääkseen EU:n poliittisia toimia YK:ssa pienaseiden ja kevyiden aseiden järjestelmällisemmän jäljittämisen edistämiseksi konfliktialueilla ja konfliktista toipuvilla alueilla, neuvosto hyväksyi 25. marraskuuta 2013 päätöksen 2013/698/YUTP laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita koskevan maailmanlaajuisen raportointijärjestelmän (iTrace-järjestelmä) tukemiseksi niiden laittoman kaupan riskin pienentämiseksi (2). Järjestelmän tavoitteena on jäljittää laittomia pienaseita ja kevyitä aseita ja muita laittomia tavanomaisia aseita ja ampumatarvikkeita sekä tunnistaa erityisiä asetyyppejä, toimittajia, siirtovektoreita ja laittomia vastaanottajia. Konfliktialueisiin keskittyvän iTrace-järjestelmän, johon syötetään kenttätutkimuksesta saatuja tietoja ja jo olemassa olevat politiikan kannalta tarkoituksenmukaiset pienaseiden ja kevyiden aseiden sekä muiden tavanomaisten aseiden ja ampumatarvikkeiden siirtoja koskevat asiakirjat, on tarkoitus olla ensimmäinen maailmanlaajuinen järjestelmä, jolla seurataan järjestelmällisesti aseiden laitonta kauppaa. Lisäksi sen avulla on tarkoitus seurata asekauppasopimuksen täytäntöönpanoa, tuottaa kattavia tietoja sopimuksen täytäntöönpanon uudelleentarkastelujen tueksi ja lisätä kansallisten hallitusten valmiuksia ennakoida asevientilupapäätösten vaikutuksia.

Tämän neuvoston päätöksen täytäntöönpanovirasto Conflict Armament Research on vuoden 2014 alkupuolella vastannut iTrace-järjestelmän teknisestä kehittämisestä ja tehnyt ensimmäiset kenttätutkimukset useissa maissa (Keski-Afrikan tasavalta, Kongon demokraattinen tasavalta, Irak, Somalia, Etelä-Sudan ja Syyria), jotta järjestelmään on saatu reaaliaikaisia tietoja. Conflict Armament Research järjesti myös iTrace-järjestelmän kansainvälisen käynnistämisen BMS5-kokouksen yhteydessä 17. kesäkuuta ja esitteli iTrace-hanketta muissakin tiedotustilaisuuksissa Washingtonissa ja Nairobissa kyseisen kuukauden aikana. Syyskuun 2014 loppuun mennessä on tarkoitus käynnistää iTrace-järjestelmän julkinen online-kartoitusportaali.

YK:n aseriisuntatoimiston (UNODA) toimien tukemisesta YK:n toimintaohjelman toteuttamiseksi tehdyn neuvoston päätöksen (neuvoston päätös 2011/428/YUTP, 18.7.2011) (3) mukaisesti valtioita tuettiin vuoden 2014 alkupuoliskolla kansainvälisen jäljittämisvälineen (ITI) täysipainoisessa ja tehokkaassa käyttöönotossa muun muassa järjestämällä alueellinen jatkokoulutuskurssi aseiden merkitsemistä, kirjaamista ja jäljittämistä koskevien kansallisten ohjelmien suunnittelusta ja toteuttamisesta (Lomé, Togo, 18. ja 19.3.2014). Kurssille osallistuneille Länsi-Afrikan valtioiden talousyhteisön (ECOWAS) valtioiden kansallisille asiantuntijoille esiteltiin parhaita käytäntöjä, joilla kansainvälinen jäljittämisväline voitaisiin ottaa kattavasti ja pysyvästi käyttöön niiden kansallisissa merkitsemis-, rekisteröinti- ja jäljitystoimissa. Kurssilla käytettiin merkintää, kirjaamista ja jäljittämistä koskevia suuntaviivoja, jotka on kehitetty erityisesti Saharan eteläpuolisia Afrikan valtioita varten. Osallistujat ottivat ne erittäin hyvän vastaan. Kurssin perusteella Burkina Fasolle, Nigerille ja Sierra Leonelle toimitetaan parhaillaan aseiden merkintälaitteita ja tukea saavien valtioiden viranomaisilla on nyt parempi asiantuntemus.

Saman neuvoston päätöksen mukaisesti YK:n aseriisuntatoimisto (UNODA) jatkoi myös tuen antamista ampumatarvikkeiden kansainvälisten teknisten suuntaviivojen (International Ammunition Technical Guidelines, IATG) täytäntöönpanemiseksi erityisesti Afrikassa ja Latinalaisessa Amerikassa. UNODA järjesti yhdessä YK:n Afrikan rauhan ja aseriisunnan aluekeskuksen (UNREC) kanssa jatkokoulutuskurssin ampumatarvikkeiden kansainvälisistä teknisistä suuntaviivoista Etelä- ja Itä-Afrikan maille Nairobissa, Keniassa 14.–17. huhtikuuta 2014. Kyseessä oli kaikkien aikojen ensimmäinen YK:n SaferGuard-ohjelman puitteissa järjestetty IATG-kurssi Afrikassa.

Latinalaisessa Amerikassa UNODA järjesti ampumatarvikkeiden kansainvälisiä teknisiä suuntaviivoja koskevan jatkokoulutuskurssin yhdessä Latinalaisen Amerikan ja Karibian alueen rauhan, aseriisunnan ja kehityksen YK:n aluekeskuksen (UN-LiREC) kanssa ja yhteistyössä Latinalaisen Amerikan rauhanturva-alan koulutuskeskusten liiton (ALCOPAZ) kanssa Asuncióniossa, Paraguayssa 24.–28. maaliskuuta 2014.

Molemmilla kursseilla omaksuttiin korkeatasoiset tiedot tietyistä teknisistä asioista. Antamissaan kurssiarvioinneissa osallistujat ilmoittivat havainneensa kurssien jälkeen useita olennaisia parannustarpeita, esimerkiksi sen, että on pikaisesti alettava suorittaa säännöllisiä tarkastuksia tiloihin, joissa käsitellään räjähteitä, ja vähentää palovaaraa ampumatarvikevarastoissa ja niiden ympäristössä. Yksi osallistuja pyrkii myös muuttamaan oman maansa lainvalvontapolitiikkaa ampumatarvikkeiden kansainvälisten teknisten suuntaviivojen mukaiseen suuntaan.

Jatkokoulutuskursseihin liittyi myös mentorointijakso osallistujien työpaikalla eräissä Afrikan ja Latinalaisen Amerikan maissa. Togossa ja Liberiassa järjestettiin erityistä maakohtaista koulutusta sekä poliittisille päättäjille että valtion viranomaisille tarkoitetuissa intensiivisissä pienryhmissä, joissa tarkasteltiin kummankin ryhmän omia huolenaiheita. Monroviassa, Liberiassa, suoritettiin epävirallinen vierailu suurimpaan ampumatarvikevarastoon. Havaintojen perusteella monet jatkokoulutuskurssilla esitellyt tekniikat ja menettelyt on jo otettu käyttöön. Painopisteeksi olisikin otettava näiden käytäntöjen säilyttäminen, kun kansalliset varastot kasvavat tulevaisuudessa. Latinalaisessa Amerikassa suoritettiin kuusi teknistä arviointia Paraguayn ampumatarvikkeiden ja aseiden varastointipaikoista. Arvioinnit tehtiin ampumatarvikkeiden kansainvälisten teknisten suuntaviivojen mukaisen riskien vähentämisen tarkistuslistan perusteella. Kunkin varastointipaikan arvioinnin perusteella kansallisille viranomaisille suositeltiin konkreettisia toimenpiteitä turvallisemman ja varmemman ampumatarvikevarastojen hallinnoinnin toteuttamiseksi ja ampumatarvikkeiden kansainvälisten teknisten suuntaviivojen standardien noudattamiseksi. UNODA järjesti yhdessä UN-LiRECin kanssa myös maakohtaisen kansallisille viranomaisille suunnatun kolmipäiväisen intensiivikurssin ampumatarvikkeiden kansainvälisten teknisten suuntaviivojen yksittäisistä aihealueista Limassa, Perussa. Kansalliset viranomaiset eivät olleet aikaisemmin saaneet tällaista erityiskoulutusta ampumatarvikevarastojen hallinnointia koskevista kansainvälisistä standardeista, joten tämä kurssi täytti instituutioiden tietojärjestelmissä olevan aukon.

Tämän jälkeen YK:n SaferGuard-ohjelman teknisen arviointilautakunnan ja ampumatarvikkeiden kansainvälisten teknisten suuntaviivojen strategisen koordinointiryhmän avajaiskokous pidettiin YK:n päämajassa New Yorkissa 29. ja 30. huhtikuuta 2014. YK:n SaferGuard-ohjelman tekninen arviointilautakunta ja ampumatarvikkeiden kansainvälisten teknisten suuntaviivojen keskeiset sidosryhmät ja toteuttamisyhteistyökumppanit tapasivat toisensa ensimmäisestä kertaa tässä avajaiskokouksessa. Suuntaviivojen toteuttamisyhteistyökumppanit keskustelivat kokemuksistaan ampumatarvikkeiden kansainvälisten teknisten suuntaviivojen noudattamisesta konfliktin jälkeisissä tilanteissa esimerkiksi Libyassa, Malissa ja Etelä-Sudanissa.

Myös Nato-maat ovat olleet enenevässä määrin kiinnostuneita ampumatarvikkeiden kansainvälisistä teknisistä suuntaviivoista. Lisäksi YK:n turvallisuusneuvoston asiantuntijapaneelin Korean demokraattisen kansantasavallan asiantuntija on todennut, että YK:n SaferGuard-ohjelmalla olisi autettava niitä maita, jotka kieltävät vaaralliset takavarikoidut tavarat turvallisuusneuvoston asevientikieltojen täytäntöönpanon yhteydessä. Asiasta käyty vilkas keskustelu osoitti, että EU:n tukema YK:n SaferGuard-ohjelma ja ampumatarvikkeiden kansainväliset tekniset suuntaviivat ovat laajentumassa moniin maihin ja että niistä ollaan kiinnostuneita asianomaisissa YK:n elimissä sekä kansainvälisissä ja alueellisissa järjestöissä.

b) Asekauppasopimus

EU on erittäin tyytyväinen siihen, että asekauppasopimus hyväksyttiin vuonna 2013. Se uskoo vakaasti, että asekauppasopimus voi, kun se on pantu laajasti ja tehokkaasti täytäntöön, edistää merkittävästi laillisten kansainvälisten aseiden siirtojen muuttumista aiempaa vastuullisemmiksi ja avoimemmiksi sekä tavanomaisten aseiden laittoman tai sääntelemättömän kaupan torjumista. Tämän tavoitteen saavuttamiseksi EU aikoo tukea asekauppasopimuksen maailmanlaajuista soveltamista ja täysimittaista ja tehokasta täytäntöönpanoa, ja näiden tavoitteiden tueksi se antoi 16. joulukuuta 2013 neuvoston päätöksen 2013/768/YUTP asekauppasopimuksen täytäntöönpanoa tukevista EU:n toimista (4). Tällä neuvoston päätöksellä myönnetään asekauppasopimuksen tueksi merkittävää rahoitusta ja lisätään huomattavasti EU:n diplomaattista vaikutusvaltaa sen neuvotellessa kolmansien maiden kanssa asekauppasopimukseen liittymisestä. Neuvoston päätöksen täytäntöönpano aloitettiin vuoden 2014 alkupuoliskolla ja täytäntöönpanovirasto on Saksan vientivalvontavirasto (Bundesamt für Wirtschaft und Ausfuhrkontrolle, BAFA). Ensimmäisiä tuensaajavaltioita ollaan valitsemassa niiden esittämien pyyntöjen perusteella.

Pienaseiden ja kevyiden aseiden sisällyttäminen asekauppasopimuksen soveltamisalaan oli tärkeä askel, ja pienaseiden ja kevyiden aseiden laillisiin kansainvälisiin siirtoihin kohdistettava tiukempi valvonta, joka toteutetaan esimerkiksi loppukäyttäjiä koskevien tehokkaampien tarkastusten ja vakuuksien sekä aseiden välityksen vähentämiseksi toteutettavien toimenpiteiden avulla, voi edelleen vähentää riskiä siitä, että pienaseita ja kevyitä aseita välitetään laittomille markkinoille. Asekauppasopimus täydentää ja lujittaa näin ollen myös muita asiaa koskevia YK:n välineitä, joita ovat esimerkiksi toimintaohjelma ja pöytäkirja ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumisesta (ampuma-asepöytäkirja).

Kaikki EU:n jäsenvaltiot ovat allekirjoittaneet asekauppasopimuksen sen jälkeen, kun se avattiin allekirjoittamista varten 3. kesäkuuta 2013, ja 30. kesäkuuta 2014 eli raportointikauden loppuun mennessä 21 EU:n jäsenvaltiota oli tallettanut ratifioimiskirjansa, mikä edistää merkittävästi voimaantulon edellytykseksi asetetun 50:n ratifioinnin kynnysmäärän saavuttamista. Muiden EU:n jäsenvaltioiden odotetaan tallettavan ratifioimiskirjansa lähiaikoina, sillä niiden kansallisissa ratifiointimenettelyissä on edetty jo pitkälle. EU:n jäsenvaltiot ovat yhteisen ulko- ja turvallisuuspolitiikan puitteissa kartoittaneet raportointikauden aikana yhteisesti kiinnostavia asioita, kun ryhdytään valmistelemaan asekauppasopimuksen sopimusvaltioiden ensimmäistä konferenssia, joka pidettäneen vuonna 2015 ja jonka onnistumista pidetään yleisesti hyvin tärkeänä, jotta poliittinen ilmapiiri säilyisi asekauppasopimusprosessin kannalta otollisena.

c) Kansainvälisen järjestäytyneen rikollisuuden vastaiseen YK:n yleissopimukseen (UNTOC) tehdyn, ampuma-aseiden laittoman valmistuksen ja kaupan torjumista koskevan lisäpöytäkirjan täytäntöönpano

Neuvosto hyväksyi 11. helmikuuta 2014 päätöksen kansainvälisen järjestäytyneen rikollisuuden vastaiseen YK:n yleissopimukseen tehdyn, ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevan lisäpöytäkirjan (ampuma-asepöytäkirjan) tekemisestä. Sen jälkeen YK:n ampuma-asepöytäkirja tuli voimaan 3. huhtikuuta 2014.

YK:n huume- ja rikosjärjestö (UNODC) on maaliskuusta 2011 alkaen toteuttanut hanketta ampuma-aseiden kansainvälisen laittoman kaupan ehkäisemiseksi ja torjumiseksi edistämällä ampuma-asepöytäkirjan ratifiointia ja täytäntöönpanoa. Hanketta on toteutettu pitkän aikavälin toimenpiteenä vakautta ja rauhaa edistävän välineen (IcSP) puitteissa, joka tunnettiin aiemmin nimellä vakautusväline (IfS) ja jolla vastataan maailmanlaajuisiin ja alueiden rajat ylittäviin uhkiin. Hanke ulottuu maantieteellisesti Länsi-Afrikkaan (Benin, Burkina Faso, Gambia, Ghana, Mali, Mauritania, Senegal ja Togo) ja Etelä-Amerikkaan (Argentiina, Bolivia, Brasilia, Chile, Paraguay ja Uruguay). YK:n huume- ja rikosjärjestö jatkoi vuoden 2014 alkupuoliskolla lainsäädännöllisen tulen antamista hankkeeseen kuuluville maille auttaakseen niitä muuttamaan tai hyväksymään uutta kansallista lainsäädäntöä ampuma-asepöytäkirjan määräysten täytäntöönpanemiseksi. Tämän seurauksena Bolivia hyväksyi uuden ampuma-aseita koskevan lainsäädännön, johon on sisällytetty useimmat YK:n huume- ja rikosjärjestön suositukset. Hankkeessa toteutettiin myös valmiuksia kehittäviä toimia järjestämällä muun muassa viiden hankkeeseen kuuluvan maan rikosoikeusalan työntekijöille koulutusta laittoman asekaupan tutkinnasta ja syytteeseenpanosta, joiden yhteydessä tarkasteltiin myös ihmisoikeuksien suojaamiseen liittyviä monialaisia aiheita. Beninin viranomaisille toimitettiin niiden tarvitsema merkintälaite tiiviissä yhteistyössä UNODAn aluetoimiston kanssa. Lisäksi jatkettiin yhteistyötä kansalaisjärjestöjen kanssa sekä ottamalla ne mukaan lainsäädännön valmisteluun että järjestämällä niille erityiskoulutusta. YK:n huume- ja rikosjärjestö jatkoi myös tietojen keräämistä takavarikoiduista ampuma-aseista ja niiden osista ja komponenteista sekä ampumatarvikkeista vuoden 2013 lopulla aloitettua ampuma-aseiden laitonta kauppaa koskevaa tutkimusta varten. Tutkimuksen tavoitteena on lisätä tietämystä ampuma-aseiden laittoman kaupan ongelmasta, paljastaa mahdollisia laittoman asekaupan reittejä, kartoittaa uusia tai yleistyviä laittoman asekaupan suuntauksia sekä määrittää tämän ilmiön yhteyttä muihin tekijöihin ja sen ylikansallista luonnetta. Hankkeelle myönnettiin lisäaikaa ilman lisäkustannuksia ja sitä jatketaan maaliskuuhun 2015 saakka.

Lisäksi EU antoi vakautta ja rauhaa edistävän välineen pitkän aikavälin osan puitteissa edelleen rahoitustukea Interpolille, jotta se voi kehittää ja ottaa käyttöön tietokannan kadonneiden, varastettujen, laittomasti myytyjen ja salakuljetettujen ampuma-aseiden jäljittämiseksi ja seuraamiseksi (iARMS) Interpolin I-24/7-järjestelmän kautta. Tavoitteena on helpottaa alueellista ja alueiden välistä tiedonvaihtoa ja tutkinnallista yhteistyötä lainvalvontaviranomaisten välillä. Tammikuussa 2013 käynnistettiin hankkeen toinen vaihe ja maailmanlaajuinen käyttöönotto ensimmäisen vaiheen (2011–2012) onnistuneen kehityksen ja koekäytön jälkeen. Toisen kaksivuotisen vaiheen (2013–2014) tavoitteena on parantaa järjestelmän toimivuutta ja tuoda iARMS-järjestelmä Interpolin jokaisen 190 jäsenen saataville. Hankkeeseen on kaavailtu myös aiheeseen liittyvien valmiuksien kehittämistä, koulutusta ja ampuma-aseisiin liittyvän rikollisuuden torjumiseen liittyviä rikostiedustelupalveluja. Vuoden 2014 kuuden ensimmäisen kuukauden aikana iARMS-järjestelmää käyttämään sitoutuneiden maiden määrä lisääntyi 107:stä 124 maahan ja tämän vuoden toisella neljänneksellä etenkin jäljittämispyyntöjen määrä on lisääntynyt huomattavasti. Tietojen tallentamisen lisääntymiseen liittyy edelleen haasteita, sillä iARMS-järjestelmässä on tällä hetkellä yli 300 000 tietuetta. Tämän ongelman ratkaisemiseksi Interpol on lisännyt tiedotustoimia muun muassa osallistumalla pienaseita ja kevyitä aseita koskevan YK:n toimintaohjelman täytäntöönpanoa käsittelevään viidenteen valtioiden kaksivuotiskokoukseen, sekä järjestämällä kohdennettuja koulutusseminaareja. Tätä tarkoitusta varten järjestettiin tammi-kesäkuun 2014 välisenä aikana kuusi iARMS-kurssia, joista viisi oli sisällöltään alueellisia, 46 kohdemaalle, jotka sijaitsivat pääasiassa Afrikassa ja Euroopassa. Vuonna 2015 on määrä käynnistää kolmas vaihe, jonka tavoitteena on vahvistaa kahden ensimmäisen vaiheen tuloksia, edistää iARMS-järjestelmän maailmanlaajuista käyttöä ja hyödyntää synergioita siihen liittyvien järjestelmien kanssa EU:ssa ja muualla maailmassa.

Komissio on ryhtynyt vuoden 2014 alkupuoliskolla toteuttamaan ajatuksia, joita se esitti 21. lokakuuta 2013 hyväksymässään tiedonannossa ”Ampuma-aseet ja EU:n sisäinen turvallisuus: kansalaisten suojelu ja laittoman kaupan estäminen” (5). Komissio on myös ensitöikseen käynnistänyt asiaa koskevan, vuoden 2015 ampuma-asepaketin laadinnan, johon kuuluu mahdollisesti lainsäädäntöehdotuksia ensinnäkin ampuma-aseiden käytöstä poistamiseen ja merkintään liittyvistä menettelyistä ja toiseksi ampuma-aseiden laitonta kauppaa torjuvien rikosoikeudellisten seuraamusten lähentämisestä. Kaksi EU:n lainsäädännön tarkistamista koskevaa taustaselvitystä on saatu valmiiksi ja ne julkaistaan syyskuussa 2014. Toimenpiteitä ampuma-aseiden laittoman kaupan torjumiseksi käsittelevä asiantuntijaryhmä EU:n sisäisen turvallisuuden suojaamiseksi on kokoontunut kahdesti ja esittänyt varteenotettavia ehdotuksia toimintapolitiikan painopisteistä ja kahden taustaselvityksen yleisestä sisällöstä.

Neuvoston joulukuussa 2013 hyväksymän ampuma-aseita koskevan EU:n toimintasuunnitelman vuosiksi 2014–2017 täytäntöönpano on käynnissä. Yhdistynyt kuningaskunta johtaa ensimmäistä pikalähetysten tarkastamista koskevaa yhteistä operaatiota. Europol laatii aloitetta, jonka tarkoituksena on edistää tämäntyyppisen rikollisuuden ja siitä kerättyjen tietojen perusteellisempaa tutkimusta. Euroopan poliisiakatemia on käynnistänyt ensimmäisen koulutusohjelman ampuma-aseista.

Yksi vuoden 2014 loppupuoliskolle suunnitelluista toimista on komission 23. lokakuuta 2014 isännöimä EU:n ja Länsi-Balkanin maiden ampuma-ase-asiantuntijoiden yhteinen komitea, jossa keskustellaan EU:n ja Länsi-Balkanin maiden välisestä ampuma-aseiden laittoman kaupan torjuntaa koskevasta toimintasuunnitelmasta. Komissio järjestää 24. lokakuuta 2014 korkean tason paneelin vuosi sitten käynnistetystä ampuma-asestrategiasta. Tarkoituksena on, että alan toimijat ja poliittiset päättäjät arvioivat paneelissa eri aloitteita, joita on laadittu vuonna 2013 julkistetun ampuma-aseita koskevan tiedonannon perusteella, ja samalla esitetään toimintapoliittisia ja käytännön suuntaviivoja näiden aloitteiden täytäntöönpanemiseksi.

d) Vientivalvonta

Tuesta unionin toimille aseviennin valvonnan sekä yhteisessä kannassa 2008/944/YUTP vahvistettujen periaatteiden ja perusteiden edistämiseksi kolmansissa maissa annetun neuvoston päätöksen 2012/711/YUTP (6) täytäntöönpanoa jatkettiin vuoden 2014 alkupuoliskolla. Saksan vientivalvontavirasto jatkoi aseviennin valvontaan liittyviä tiedotustoimia järjestämällä Kaakkois-Euroopan maille alueellisen seminaarin Tiranassa, Albaniassa toukokuussa 2014. Lisäksi Montenegrossa (maaliskuu 2014) ja Georgiassa (toukokuu 2014) järjestettiin kaksi lainsäädännön tarkasteluseminaaria, joissa näitä maita autettiin tarkistamaan vientivalvontaa koskevia säädösehdotuksiaan. Georgiassa käynnistetyn säädösehdotusten tarkistamisen jatkotoimena järjestettiin henkilöstövaihto toukokuussa 2014. Raportointikaudella suoritettiin myös kolme opintokäyntiä. Kaksi niistä oli tarkoitettu itäisten kumppanimaiden virkamiehille (Tšekki toimi isäntämaana tammikuussa 2014 ja Bulgaria huhtikuussa 2014) ja yksi tarjottiin eteläisten naapurimaiden virkamiehille (Ranska toimi isäntämaana huhtikuussa 2014). Lisäksi neuvoston päätöksen 2012/711/YUTP (ja kaksikäyttötuotteiden vientivalvontaa koskevan EU:n tiedotusohjelman) perusteella toteutettujen tiedotustoimien väliarviointi suoritettiin Brysselissä maaliskuussa 2014.

II.2. Pienaseet ja kevyet aseet aiheena poliittisessa vuoropuhelussa kolmansien maiden ja alueellisten järjestöjen kanssa sekä niitä koskevat lausekkeet

Pienaseet ja kevyet aseet otettiin esille useissa poliittisissa vuoropuheluissa, joita EU käy säännöllisesti kolmansien maiden kanssa, sekä yhteistyössä alueellisten järjestöjen kanssa. EU:n asesulku- ja aseriisunta-asioista vastaava pääneuvonantaja ja erityislähettiläs järjesti raportointikaudella Venäjän, Yhdysvaltojen, Japanin ja Argentiinan kanssa pidettyjä kokouksia, joissa käytiin poliittista vuoropuhelua asesulusta ja aseriisunnasta. Hän aloitti asesulkua ja aseriisuntaa koskevat vuoropuhelut Intian kanssa New Delhissä 16. toukokuuta ja Pakistanin kanssa Islamabadissa 16. kesäkuuta. Erityislähettiläs kävi lisäksi useita kahdenvälisiä neuvotteluja eri toimijoiden kanssa muun muassa seuraavien tärkeiden tilaisuuksien yhteydessä: Japanin kanssa G8-maiden asesulku- ja aseriisunta-alan pääjohtajien ryhmän kokouksessa Pietarissa sekä Yhdysvaltojen, Japanin, Kiinan, Egyptin, Norjan, Sveitsin, Arabiliiton ja UNODAn kanssa ydinsulkusopimuksen valmistelukomitean vuoden 2014 kokouksessa New Yorkissa. Kahdenvälisiä neuvotteluja käytiin myös Indonesian kanssa Jakartassa toukokuussa 2014.

Pienaseita ja kevyitä aseita koskevan määräyksen sisällyttämisestä EU:n ja kolmansien maiden välisiin sopimuksiin joulukuussa 2008 annettujen neuvoston päätelmien mukaisesti tällaisten määräysten sisällyttämisestä asiaankuuluviin sopimuksiin neuvoteltiin erityisesti Brunein, Japanin, Kazakstanin ja Malesian kanssa. Tällaisissa neuvotteluissa voidaan tehokkaalla tavalla muun muassa lisätä tietoisuutta EU:n noudattamasta linjasta pienaseiden ja kevyiden aseiden osalta, tarjota foorumi, jolla voidaan parantaa keskinäistä ymmärrystä asiaa koskevista kannoista, määritellä mahdollisia tulevan yhteistyön aloja ja kannustaa kumppanimaita konkreettisiin edistysaskeleisiin pienaseiden ja kevyiden aseiden valvontaa koskevien kansainvälisten välineiden tosiasiallisessa täytäntöönpanossa.

II.3. EU:n erityinen hankeapu kolmansille maille ja alueellisille järjestöille

a) Länsi-Balkan

I. Neuvosto hyväksyi 9. joulukuuta 2013 päätöksen 2013/730/YUTP (7), jolla tuetaan pienaseiden ja kevyiden aseiden valvonnasta vastaavan Kaakkois-Euroopan selvitystoimiston (SEESAC) aseriisunta- ja asevalvontatoimia Kaakkois-Euroopassa. Neuvoston päätös pohjautuu työhön, jonka SEESAC saattoi päätökseen kaudella 2010–2012 neuvoston päätöksen 2010/179/YUTP (8) mukaisesti. Neuvoston päätöksellä tuetaan toimia, joita toteutetaan Albaniassa, Bosnia ja Hertsegovinassa, entisessä Jugoslavian tasavallassa Makedoniassa, Kosovossa (9), Moldovan tasavallassa, Montenegrossa ja Serbiassa. Päätöksen tarkoituksena on muun muassa auttaa lisäämään varastojen turvallisuutta, hävittämään pienaseita ja kevyitä aseita sekä niissä käytettäviä ampumatarvikkeita, parantamaan pienaseiden ja kevyiden aseiden merkitsemistä ja jäljittämistä, edistämään alueellista yhteistyötä pienaseisiin ja kevyisiin aseisiin liittyvissä asioissa sekä tukea Kaakkois-Euroopan maiden kansalaisten hallussa olevien laittomien pienaseiden ja kevyiden aseiden keräämistä. Neuvoston päätöksen täysi täytäntöönpano aloitettiin tammikuussa 2014. SEESAC toteutti Bosnia ja Hertsegovinassa, Kosovossa (10), Moldovan tasavallassa, Montenegrossa ja entisessä Jugoslavian tasavallassa Makedoniassa vuoden 2014 alkupuoliskolla valmistelutoimia varastojen turvallisuuden lisäämiseksi. Kosovon (11) sisäasiainministeriön pienaseiden ja kevyiden aseiden sekä ampumatarvikkeiden varaston jälleenrakentamista on jatkettu ja sopimusmenettelyt on saatu päätökseen. Montenegron puolustusministeriön Brezovikin ampumatarvikevarastolla on aloitettu turvallisuusinfrastruktuurin parantamistyöt. Lisäksi SEESAC on helpottanut neuvotteluja varastojen hallinnointia koskevaan alueelliseen koulutukseen liittyvistä kursseista ja menetelmistä. Pienaseiden ja kevyiden aseiden sekä niissä käytettävien ampumatarvikkeiden hävittämisen osalta SEESAC koordinoi yli 1 200 pienaseen ja kevyen aseen hävittämistä Bosnia ja Hertsegovinassa 30. kesäkuuta 2014. Lisäksi SEESAC oli mukana järjestämässä koordinoitua alueellista hävitysoperaatiota Länsi-Balkanilla kansainvälisenä aseiden hävittämisen päivänä 9. heinäkuuta, jolloin koko alueella hävitettiin yli 5 000 pienasetta ja kevyttä asetta. Pienaseiden ja kevyiden aseiden merkitsemisen ja jäljittämisen parantamiseksi SEESAC neuvottelee asianomaisten kumppaneidensa kanssa Albaniassa, Bosnia ja Hertsegovinassa, Kosovossa (12), Serbiassa ja entisessä Jugoslavian tasavallassa Makedoniassa siitä, että niiden olisi ilmoitettava asianomaisissa laitoksissa tarvittavien laitteiden tekniset eritelmät. Neuvoston päätöksen mukaan SEESACin tehtävänä on myös edistää alueellisen ampuma-aseasiantuntijoiden verkoston (SEEFEN) luomista. Hankkeen kaikkien edunsaajamaiden poliisin, valtiovarainministeriön, tullihallinnon ja syyttäjälaitoksen ylimmälle johdolle lähetettiin selvityksellä varustetut kutsukirjeet toukokuussa 2014 ja ensimmäinen SEEFEN-kokous pidetään 23. ja 24. syyskuuta Durrësissa, Albaniassa. SEESAC kehittää parhaillaan sähköistä tietojärjestelmää SEEFEN-verkoston jäsenten välisen tietojenvaihdon helpottamiseksi. Lisäksi SEESAC edistää alueellista yhteistyötä ja tietojenvaihtoa lisäämällä kansallisten pienaseita ja kevyitä aseita käsittelevien lautakuntien valmiuksia. Se järjesti vuonna 2014 kaksi asiaa koskevaa virallista kokousta: yhden Belgradissa, Serbiassa, ja yhden Jahorinassa, Bosnia ja Hertsegovinassa.

II. Raportointikaudella on jatkettu vakautta ja rauhaa edistävän välineen (IcSP) kriisitoimintaosaan kuuluvan jatko-ohjelman täytäntöönpanoa keskittyen Bosnia ja Hertsegovinassa sellaisten yksittäisten henkilöiden ja paikallisyhteisöjen turvallisuus- ja kehitysnäkymiin, joihin ampumatarvikevarastoissa tapahtuvat räjähdysonnettomuudet vaikuttaisivat. Bosnia ja Hertsegovinassa on varastoituna arviolta yli 24 000 tonnia sotilaskäyttöön tarkoitettuja ampumatarvikkeita. Niistä 17 000 tonnia on kemialliselta koostumukseltaan epästabiileja, minkä johdosta niihin liittyy vakava hallitsemattoman räjähdyksen riski. Tällaisesta räjähdyksestä saattaisi aiheutua ihmishenkien menetyksiä ja mahdollisesti myös kielteisiä vaikutuksia koko alueelle. Bosnia ja Hertsegovinan puolustusministeriöllä ei ole riittäviä valmiuksia, voimavaroja eikä varoja sen varmistamiseen, että varastoissa noudatettaisiin asianmukaisia standardeja. Sen vuoksi se tarvitsee EU:n ja kasainvälisen yhteisön tukea räjähtämättömien räjähteiden ja sodan jäänteiden raivaamisen ja tuhoamisen nopeuttamiseksi sekä varastojen turvallisuuden parantamiseksi. Bosnia ja Hertsegovinaa toukokuussa 2014 vaivanneet tuhoisat tulvat aiheuttivat vakavan siviili- ja humanitaarisen kriisin. Tulva-alue, jolla oli oletettavasti maamiinoja, kattoi yli 70 prosenttia maan pinta-alasta, ja seurauksena oli yli 2 000 maanvyörymää, jotka kuljettivat löytämättä jääneitä miinoja tulvavesiin ja jokien varsille aiheuttaen selvän turvallisuusriskin siviiliväestölle. Bosnia ja Hertsegovinan miinanraivauskomitea pyysi puolustusministeriöltä varoja miinojen raivaamiseksi neljä miljoonaa neliömetriä kattavilta alueilta, joilta miinoja oletetaan löytyvän. Tästä alueesta on nyt noin 300 000 neliömetriä tulvan alla, eikä komitealla ole riittäviä valmiuksia vastata perinpohjaisesti muuttuneen miina-alueen turvallisuudesta. Uhkaava maanvyörymien vaara Dobojissa sijaitsevan sotilaalliseen käyttöön tarkoitettujen ampumatarvikkeiden hävityslaitoksen TROMin lähistöllä voisi toteutuessaan räjäyttää hallitsemattomasti hävityslaitoksessa olevat noin 400 tonnia sodan räjähtämättömiä jäänteitä ja ammuksia, ellei maanraivaustöihin ryhdytä kiireellisesti. Tulvilla ei ole kuitenkaan ollut vaikutusta Dobojin TROMissa suunniteltuun sotilaalliseen käyttöön tarkoitettujen ampumatarvikkeiden hävittämiseen. Tulvien jälkeisen raivaustyön nopeuttamiseksi ja maan talouden elvyttämiseksi pidemmällä aikavälillä komissio on ehdottanut 20 prosentin korotusta – 767 000 euroa – hankkeen alkuperäiseen 3,9 miljoonan euron talousarvioon, jonka YK:n kehitysohjelma (UNDP) hyväksyi kuultuaan Bosnia ja Hertsegovinan puolustusministeriötä. Hanketta jatketaan edelleen 12 kuukaudella. Jatkokaudella käynnistetään muun muassa seuraavat uudet toimet: puolustusministeriön miinanraivauksesta vastaavan 611 henkilön suuruisen henkilöstön valmiuksia parannetaan, jotta se kykenee suoriutumaan kiireellisestä miinojen havaitsemis- ja raivaustyöstä tulva-alueilla tulvien jälkeen, järjestetään erityiskoulutusta miinanraivauksesta hätä- ja kriisitilanteissa; toimitetaan syväetsimiä maaperään hautautuneiden miinojen havaitsemiseksi, miinanpoistokoneita vaikeakulkuisille alueille, lisätään henkilöstön suojelua, toimitetaan telttoja, lääkintäajoneuvoja ja merkintälaitteita sekä suoritetaan kiireelliset maanraivaustyöt Dobojin TROMin lähialueilla tulvan aiheuttamaan maanvyörymävaaran poistamiseksi tämän ampumatarvikkeiden hävittämislaitoksen ympäriltä.

b) Etyjin alue

Pienaseiden ja kevyiden aseiden laittoman kaupan ja liiallisen keskittymisen riskiä Euroopan turvallisuus- ja yhteistyöjärjestön (ETYJ) toiminta-alueella vähentävän toiminnan tukemisesta annetun neuvoston päätöksen 2012/662/YUTP (13) täytäntöönpanoa jatkettiin 1. tammikuuta ja 30. kesäkuuta 2014 välisellä kaudella. Valko-Venäjän ja Kirgisian tavanomaisten aseiden ja ampumatarvikkeiden varastojen turvallisuustason parantamista jatkettiin paikan päällä tarkoituksena saada aikaan kestävät ja tehokkaat turvallisuusjärjestelmät ja -infrastruktuuri tiettyihin valikoituihin pienaseiden ja kevyiden aseiden varastointipaikkoihin. Valko-Venäjällä lähes kaikki työt Gomielin esikaupunkialueilla ja Ukrainan vastaisen valtionrajan läheisyydessä sijaitsevissa suurissa varastoissa on saatu päätökseen. Kunnostetun varastointipaikan virallinen avajaistilaisuus on tarkoitus järjestää alkusyksystä 2014.

Kirgisiassa saatiin päätökseen pienaseiden ja kevyiden aseiden sekä tavanomaisten ampumatarvikkeiden uusien varastojen ja kunnostettavien vanhojen varastojen suunnittelu Buzhumissa Batkenin maakunnassa, Koi-Tašissa Tšuin maakunnassa ja Gulchassa Ošin maakunnassa. Koska todettiin tarpeelliseksi tehdä topografisia ja geologisia lisätutkimuksia alueella, jossa on paljon seismistä toimintaa, suunnittelu- ja rakentamispalvelujen hankinta-aikatauluja pidennettiin. Yhden uuden varaston rakentaminen on tarkoitus aloittaa lokakuussa 2015.

Pienaseiden ja kevyiden aseiden hävittämisen erikoisvälineitä koskeneen kansainvälisen tarjouskilpailun päätteeksi Kirgisia hankki ja sille toimitettiin erityiskäyttöön tarkoitettuja hydraulisia leikkureita. Laitteet asennetaan, henkilöstö koulutetaan ja ylijäämäiset pienaseet ja kevyet aseet hävitetään, kun rakennus- ja kunnostustyöt on saatu varastointipaikoilla päätökseen.

Asiasta kiinnostuneiden puolustusministeriöiden testattua sellaisen erityisen tietokoneohjelmiston pilottiversiota, jonka avulla voidaan pitää pienaseiden ja kevyiden aseiden sekä ampumatarvikkeiden sähköistä rekisteriä, Bosnia ja Hertsegovina sekä Montenegro pyysivät testikauden pidentämistä ja Kirgisia, Moldovan tasavalta ja Tadžikistan esittivät kansallisia teknisiä vaatimuksia ohjelmiston mukauttamiseksi kyseisten maiden erityistarpeisiin. Albania, Serbia ja Kazakstan ilmoittivat päättäneensä käyttää omia kansallisia kirjaamisjärjestelmiään. Neuvotteluja on jatkettu muiden ohjelmistoon tutustumisesta kiinnostuneiden Etyjin osallistujavaltioiden kanssa, viimeksi Ukrainan kanssa.

c) Afrikka

I. Tavanomaisten aseiden valvontaa koskevaa EU:n, Kiinan ja Afrikan välistä vuoropuhelua ja yhteistyötä edistävien toimien tukemisesta annetun neuvoston päätöksen 2012/121/YUTP (14) täytäntöönpano vuoden 2014 alkupuoliskolla lisäsi jälleen osaltaan kansalaisyhteiskunnan, teollisuuden sekä Kiinan, EU:n ja Afrikan maiden hallitusten edustajien tietoisuutta pienaseiden ja kevyiden aseiden laittoman kaupan ja liiallisen keskittymisen torjunnasta itäisessä Afrikassa ja asekauppasopimusta koskevasta prosessista ja edisti niiden välistä perusteellista vuoropuhelua näistä aiheista. Saferworld-järjestö, Kiinan asevalvonta- ja aseriisuntayhdistys (CACDA) ja Afrikan rauhanfoorumi järjestivät yhdessä Pekingissä 18. maaliskuuta seminaarin Afrikan rauhan ja turvallisuuden tukemisesta sekä yhteisestä toiminnasta laittomien pienaseiden ja ampumatarvikkeiden torjumiseksi. Seminaarissa oli yli 60 osanottajaa. Se järjestettiin Afrikan, EU:n ja Kiinan yhteisen asiantuntijatyöryhmän alaisuudessa. Siinä onnistuttiin lisäämään vuoropuhelua ja politiikan koordinointia Afrikan maiden ja EU:n jäsenvaltioiden diplomaattien, pienaseiden ja kevyiden aseiden leviämisen estämistä Suurten järvien alueella ja Afrikan sarvessa käsittelevän alueellisen keskuksen (RECSA) johtajan sekä Kiinan viranomaisten välillä käytännön toimista, joita tarvitaan laittomia pienaseita ja kevyitä aseita sekä ampumatarvikkeita itäisessä Afrikassa koskevan ongelman käsittelemiseksi. Seminaarin yhteydessä Afrikan johtavien asevalvonta-alan virkamiesten ja asiantuntijoiden valtuuskunta tapasi Kiinan ulkoministeriön Afrikka-asioista vastaavan osaston virkamiehiä sekä Tansanian Pekingin suurlähettilään. Vierailun tuloksena muun muassa perustettiin RECSAn jäsenvaltioiden suurlähettiläiden Pekingin ryhmä. On odotettavissa, että tällä aloitteella pienaseita ja kevyitä aseita koskevat kysymykset itäisessä Afrikassa tulevat olemaan näkyvämmin esillä Kiinan virkamiesten asialistoilla. Saferworld-järjestö, Afrikan rauhanfoorumi ja CACDA järjestivät Nairobissa 6. toukokuuta alueellisen konferenssin valmiuksien ja yhteistyön parantamisesta laittomien pienaseiden ja kevyiden aseiden sekä ampumatarvikkeiden torjumiseksi itäisessä Afrikassa. Tapahtumaan osallistui yli 50 diplomaattia, virkamiestä, tutkijaa ja asiantuntijaa Kiinasta, Afrikasta ja Euroopasta. Sen aikana onnistuttiin keskittymään tiiviimmin käytännön aloitteisiin, joilla tuetaan ja autetaan pienaseiden ja kevyiden aseiden torjuntaa, valvontaa ja vähentämistä itäisessä Afrikassa koskevan Nairobin pöytäkirjan täytäntöönpanoa. Konferenssin yhteydessä Kiinan virkamiesten ja asiantuntijoiden valtuuskunta kävi neuvotteluja Kenian keskeisten sidosryhmien ja RECSAn sihteeristön kanssa. Tarkastelujakson aikana järjestettyjä muita asiantuntijatyöryhmän tapaamisia olivat muun muassa tapaaminen asiantuntijatyöryhmän kiinalaisten jäsenten kanssa tammikuussa Pekingissä, jolloin keskusteltiin asiantuntijatyöryhmän nykyisestä ja tulevasta toiminnasta sekä rahoituksesta, asiantuntijatyöryhmän afrikkalaisen jäsenen vierailu Pekingissä helmikuussa, kahdenvälinen kokous EU:n Kiinan edustuston kanssa tammi- ja helmikuussa, asiantuntijatyöryhmän jäsenten ja neuvonantajien opintokäynti Keniassa toukokuussa sekä asiantuntijatyöryhmän afrikkalaisten jäsenten ja Afrikan maiden Pekingin suurlähetystöjen virkamiesten kokoukset toukokuussa. Lisäksi järjestettiin perehdyttämiskursseja huhtikuussa Kenian kansalliselle pienaseiden ja kevyiden aseiden valvonnan yhteysyksikölle ja huhtikuusta kesäkuuhun Ugandan kansalliselle pienaseiden ja kevyiden aseiden valvonnan yhteysyksikölle. Asiantuntijatyöryhmän pyynnöstä Conflict Armament Research suoritti 17.–26. tammikuuta kolmen Mogadishussa Somaliassa sijaitsevan ase- ja ampumatarvikevaraston fyysisen turvallisuuden ja varastohallinnan kattavan arvioinnin. Raportissa esitettyjen havaintojen tarkoituksena on auttaa Somalian liittohallitusta saamaan kansainvälistä apua fyysisen turvallisuuden ja varastohallinnan infrastruktuurin rakentamiseen tai kunnostamiseen. Lisäksi julkaistiin kaksi tutkimusraporttia, joista ensimmäinen käsitteli tulevaisuudennäkymiä ja haasteita Kiinan suhtautumisessa asekauppasopimukseen ja toinen pienaseiden ja kevyiden aseiden liikkeitä Afrikassa sisältäen arvioinnin pienaseiden ja kevyiden aseiden alalla nykyisin toteutettavien toimien tehokkuudesta. Molemmat raportit jaettiin yli 500:lle kansalaisyhteiskunnan toimijalle, virkamiehelle, päätöksentekijälle ja poliitikolle Kiinassa, EU:ssa ja Afrikassa.

II. EU jatkoi vakautta ja rauhaa edistävän välineen pitkän aikavälin osasta myönnetyn rahoituksen avulla ampuma-aseiden ja ampumatarvikkeiden laittoman keskittymisen ja kaupan torjuntaa Afrikassa tukevan hankkeen täytäntöönpanoa Nairobissa sijaitsevan pienaseiden ja kevyiden aseiden leviämisen estämistä Suurten järvien alueella ja Afrikan sarvessa käsittelevän alueellisen keskuksen (RECSA) kautta. Hankkeella edistetään Afrikan ja EU:n yhteisen strategian rauha- ja turvallisuusosion täytäntöönpanoa. Hankkeen ensimmäinen vaihe päättyi kesäkuussa 2013. Sen aikana annettiin muun muassa tukea useiden itäisen Afrikan maiden institutionaalisille rakenteille ja lainsäädäntövalmiuksille. Heinäkuussa 2013 käynnistyneen toisen vaiheen tavoitteena on parantaa Afrikan maiden valmiuksia toteuttaa tehokkaasti ja koordinoidusti toimia laittomien pienaseiden ja kevyiden aseiden leviämisen ja laittoman kaupan estämiseksi. Hankkeella tuettiin vuoden 2014 alkupuoliskolla edelleen toimia, joilla edistetään Afrikan mantereen poliisipäälliköiden koordinointielimen (Afripol) perustamista. Sen puitteissa toteutettiin myös useita toimia, joilla pyrittiin parantamaan RECSAn institutionaalista rakennetta sen tehokkuuden lisäämiseksi. Lisäksi RECSA koordinoi asiaankuuluvien alueellisten järjestöjen kanssa toimiaan, joilla tuetaan yhteisen työryhmän esittämää Manojoen aloitetta, joka koskee yhteisen operaation suunnittelua ja toteuttamista jokivarren maissa. Se myös antoi teknistä apua ja turvavälineitä Tanganjikan käytävän yhteisen työryhmän vahvistamiseksi. Seitsemän sähköistä merkintälaitetta toimitettiin viime vuoden lopussa Liberiaan, Maliin, Guineaan ja Etelä-Sudaniin, minkä jälkeen asianomaisille kansallisille viranomaisille annettiin jatkokoulutusta. Hankkeella tuettiin varastojen turvallisuuden alalla Ruandan viranomaisia asevaraston rakennusarvion tekemisessä ja varsinaisessa rakentamisessa. Lisäksi järjestettiin koulutusta. Tietoisuuden lisäämiseksi toteutettiin merkittäviä toimia muun muassa YK:n toimintaohjelmaa käsitelleen viidennen valtioiden kaksivuotiskokouksen yhteydessä järjestetyssä RECSAn oheistapahtumassa.

III. Neuvosto hyväksyi 24. kesäkuuta 2013 päätöksen 2013/320/YUTP (15), jolla annetaan enintään 5 miljoonaa euroa EU:n tukea Libyan viranomaisten avustamiseksi niiden tehtävässä turvata hallussaan oleva haasteellisen suuri määrä tavanomaisten aseiden ja ampumatarvikkeiden varastoja. EU tarjoaa tätä tukea Libyan vastuullisille viranomaisille auttaakseen niitä pysäyttämään tavanomaisten aseiden ja ampumatarvikkeiden jatkuvan hallitsemattoman leviämisen, joka aiheuttaa edelleen turvattomuutta Libyassa, sen naapurimaissa ja koko alueella. Hankesuunnitelmassa otetaan huomioon Libyan monimutkainen poliittinen tilanne ja siitä johtuvat haasteet sekä tarve varmistaa kansallinen omavastuullisuus ja paikallisten kumppaneiden vaikutusmahdollisuudet. Hankkeen ennakoitu kesto on viisi vuotta. Neuvoston päätöksen puitteissa annettava apu on osa EU:n kokonaisvaltaista lähestymistapaa, jolla tuetaan Libyan siirtymistä demokratiaan, pysyvään rauhaan ja turvallisuuteen. Neuvoston päätös täydentää EU:n Libyassa toteutettavan rajavalvonnan avustusoperaation toimia, joilla pyritään kehittämään Libyan kykyä parantaa maa-, meri- ja ilmarajojensa turvallisuutta lyhyellä aikavälillä sekä valmistelemaan laajempaa yhdennetyn rajaturvallisuuden strategiaa pitkällä aikavälillä. Sen täytäntöönpanosta vastaa saksalainen kansainvälisen yhteistyön organisaatio GIZ. Tarkastelujakson aikana järjestettiin ampumatarvikkeiden hallinnan johdantokurssi Libyan puolustusministeriön ase- ja ampumatarvikeosaston virkamiehille. Osanottajat saivat koulutusta ampumatarvikkeiden hallinnan perusteista ja ampumatarvikkeiden kansainvälisten teknisten suuntaviivojen (IATG) täytäntöönpanosta. Lisäksi puolustusministeriön alueelle Tripolissa rakennettiin ulos koulutusalue ampumatarvikkeiden varastointiin liittyvää käytännön koulutusta varten ja useita koulutuksessa käytettäviä sisätiloja kunnostettiin. GIZ osallistuu myös fyysistä turvallisuutta ja varastohallintaa koskevan koulutuskehyksen laatimiseen yhteistyössä Yhdistyneiden kansakuntien Libyan-tukioperaation (UNSMIL) ja muiden kumppanien kanssa. Libyan viranomaisten tukemiseksi ampumatarvikkeiden varastointialueiden kunnostamisessa ja turvallisuudenhallinnassa GIZ laatii sopimusta Danish Demining Groupin ja paikallisen kansalaisjärjestön (3F) kanssa 21 taistelukärjen hävittämiseksi ja 600 000 neliömetrin maa-alueen puhdistamiseksi entisessä ampumatarvikkeiden varastointipaikassa ja sen ympärillä Souq El Ahadissa. Lisäksi on valmisteilla sopimus Sterling International Groupin kanssa ampumatarvikkeiden varastointialueen ympäristön puhdistamiseksi Al Wathiyahissa. Myös Tanskan kirkon ulkomaanavun (DanChurchAid) kanssa on allekirjoitettu sopimus aselukkojen ja asekaappien hankkimiseksi ja jakamiseksi Misratassa. Näin tuetaan vakautta ja rauhaa edistävästä EU:n välineestä rahoitettuja pienaseiden ja kevyiden aseiden hallinnointitoimia (ks. jäljempänä). Huhtikuussa 2014 aloitettiin ja toukokuussa 2014 saatiin päätökseen 4 800 liipasinlukon jakaminen 13 jakotilaisuudessa, jotka Tanskan kirkon ulkomaanapu järjesti yhteistyössä Libyan Punaisen Puolikuun vapaaehtoisten kanssa. Toukokuussa 2014 jaettiin kuudessa jakotilaisuudessa 500 aselaatikkoa. Tarkastelujakson loppupuolella useita edellä mainitun neuvoston päätöksen nojalla toteutettavia hankkeita oli lykättävä erityisesti, koska turvallisuustilanne maassa heikkeni.

IV. Lisäksi Tanskan kirkon ulkomaanavun ja Tanskan pakolaisneuvoston yhteinen hanke, jota rahoitetaan vakautta ja rauhaa edistävän välineen kriisitoimintaa koskevasta osasta, on antanut syyskuusta 2012 lähtien Libyan siviiliväestölle koulutusta pienaseisiin ja kevyisiin aseisiin liittyvistä riskeistä. Koulutuksen tavoitteena on, että näihin aseisiin liittyvien onnettomuuksien ja itse aseiden määrä vähenisi. Tanskan kirkon ulkomaanapu edistää lisäksi paikallisviranomaisten kanssa pienaseiden ja kevyiden aseiden turvallista hallinnointia koskevia menettelytapoja aseellisen väkivallan ehkäisemiseksi. Tähän mennessä toteutettuihin toimiin sisältyy 28:ssa Misratan koulussa tarjottu psykososiaalinen tuki, miinanraivaus (96 800 m2) Tripolin alueella ja yhdentoista koulutuskurssin järjestäminen sisäasiain- ja puolustusministeriöille. Eteläisen Sabhan alueella allekirjoitettiin sopimus räjähteiden raivaajien kouluttamiseksi ja 2 452 henkilölle maahanmuuttajayhteisöissä, palolaitoksissa ja kouluissa on annettu opastusta miinojen aiheuttamista vaaroista. Osana tätä kokonaisuutta on miinanraivauksen neuvoa-antavan ryhmän raivaustoiminnan tueksi hankittu panssaroitu kaivinkone räjähteiden raivaamista varten. Palkattiin myös kokenut koneenkäyttäjä, ja kansallista henkilöstöä on koulutettu kaivinkoneen käyttöön. Miinanraivauksen neuvoa-antava ryhmä osallistui 27:n 250 kilon painoisen räjähteen ja 12:n 500 kilon painoisen räjähteen, 57 ohjuksen ja yli 2 000 ammuksen ja kranaatinheittimen raivaamiseen Zintanin alueella. Miinanraivauksen neuvoa-antavan ryhmän toteuttama toinen hanke käynnistyi tammikuussa 2014. Hankkeen tavoitteena on vähentää sodan räjähtämättömien jäänteiden aiheuttamia uhkia ihmisille ja lisätä turvallisia käytäntöjä ja käyttäytymismalleja yhteisöissä, joihin sodan räjähtämättömät jäänteet ja pienaseet ja kevyet aseet vaikuttavat. Tarkemmin sanottuna siinä keskitytään i) antamaan koulutusta turvallisista käytännöistä ja käyttäytymismalleista yhteisöissä, joihin sodan räjähtämättömät jäänteet ja pienaseet ja kevyet aseet vaikuttavat, ja ii) parantamaan kansallisia valmiuksia käsitellä hylätyistä ja räjähtämättömistä räjähteistä aiheutuvia uhkia. Toiminta keskittyy Zintanin ja Hun/Waddanin alueille, joilla hankkeen puitteissa palkataan ja koulutetaan sodan räjähtämättömien jäänteiden raivausryhmiä ja myös poistetaan ja hävitetään löydetyt hylätyt ja räjähtämättömät räjähteet. Maaliskuussa 2014 käynnistyi toiminta, jolla kehitetään Libyan viranomaisten kriisivalmiuksia. Genevessä sijaitseva ”Small Arms Survey” toteuttaa tätä toimintaa, jolla pyritään kehittämään Libyan viranomaisten valmiuksia turvata sisäinen ja yleinen turvallisuus. Erityiset tavoitteet ovat seuraavat: i) kehittää kansallisia valmiuksia kartoittaa, arvioida ja analysoida viranomaisten toimia turvallisuusalalla sekä ii) tukea strategioiden ja toimintasuunnitelmien laatimista yhteisön turvallisuuden lisäämiseksi ja mahdollisesti myös pienaseiden ja kevyiden aseiden aiheuttamiin turvallisuusuhkiin vastaamiseksi. Toiminta toteutetaan kahdella pilottialueella, joista päätetään yhteistyössä Libyan viranomaisten kanssa. Yhteistyö Libyan sisäasiainministeriön kanssa on alkanut ja johdantoseminaari on tarkoitus järjestää lähiaikoina.

V. Siviilialan YTPP-operaatio EUCAP Sahel Niger on osana tehtäväänsä antaa Nigerin viranomaisille neuvontaa ja koulutusta, jolla autetaan kyseisiä viranomaisia vahvistamaan valmiuksiaan torjua terrorismia ja järjestäytynyttä rikollisuutta, järjestänyt 30. kesäkuuta ja 4. heinäkuuta 2014 välisenä aikana Nigerin viranomaisille koulutusta aseiden ja ampumatarvikkeiden hallinnan alalla.

VI. EU laatii parhaillaan neuvoston päätöstä pienaseiden ja kevyiden aseiden sekä niissä käytettävien ampumatarvikkeiden laittoman kaupan riskin pienentämiseksi Sahelin alueella toteutettavien fyysiseen turvallisuuteen ja varastojen hallintaan liittyvien toimien tukemisesta.

d) Keski-Amerikka

EU jatkoi Keski-Amerikan pienaseiden ja kevyiden aseiden valvontaohjelmaa (CASAC) tukevan hankkeen täytäntöönpanoa. Vakautta ja rauhaa edistävän välineen pitkän aikavälin osan puitteissa toteutettavassa hankkeessa, jota UNDP toteutti aiemmin, siirryttiin tuen toiseen vaiheeseen syyskuussa 2012 siten, että toteuttamisyhteistyökumppanina on Keski-Amerikan integraatiojärjestelmän (SICA) turvallisuuskomitea. EU:n hankkeen CASACin aloitteeseen antaman panoksen tavoitteena on perustan luominen alueelliselle rakenteelle ja pitkän aikavälin strategialle laittoman asekaupan torjumiseksi Keski-Amerikassa sekä kansallisesti että alueellisesti. Hanke toteutetaan Keski-Amerikassa ja naapurimaissa, ja siinä keskitytään erityisesti kahdeksaan SICAn jäsenvaltioon (Belize, Costa Rica, El Salvador, Guatemala, Honduras, Nicaragua, Panama sekä Dominikaaninen tasavalta). SICA on käynnistänyt prosessin, jossa laaditaan kunkin maan kansallisille monialaisille komiteoille strategisia suunnitelmia, jotka tukevat monivuotisen yhteisen toimintaohjelman laatimista ampuma-aseita ja väkivallan ehkäisyä ampuma-aseiden avulla koskevien tutkintaohjelmien seuraamiseksi ja niistä raportoimiseksi. Lisäksi hankkeen asiantuntijaryhmä, joka koostuu kahdeksan SICAn jäsenvaltion tiedustelupalvelujen ja asevalvontayksiköiden virkamiehistä, keskittyi vuoden alkupuoliskolla valmistelemaan kolmatta alueellista operaatiota, jossa on tarkoitus takavarikoida aseita, räjähteitä ja ampumatarvikkeita ja joka toteutetaan myöhemmin vuonna 2014. Tämä on jatkoa kahdelle alueelliselle operaatiolle, jotka toteutettiin onnistuneesti vuosina 2012 ja 2013 ja joiden aikana SICAn mukaan pidätettiin 6 113 henkilöä ja takavarikoitiin 8 863 asetta, 21 540 ampumatarviketta ja 444 räjähdettä. Vuonna 2014 järjestetyn yksityisten turvallisuusalan yritysten johtajien ja parlamentin jäsenten ensimmäisen alueellisen kokouksen tuloksena laadittiin Keski-Amerikan ja Karibian alueen parlamenttien puhemiesten foorumin (FOPREL) kanssa koordinoiden ehdotus alueelliseksi lainsäädäntökehykseksi, jonka avulla on tarkoitus saattaa ajan tasalle ja yhdenmukaistaa yksityisiä turvallisuusalan yrityksiä koskeva lainsäädäntö kahdeksassa tuensaajamaassa. Lisäksi useissa SICAn jäsenvaltioissa on suoritettu arviointeja laitetarpeiden määrittämiseksi, jotta vahvistettaisiin ampuma-aseiden jäljittämisfoorumien käyttöä.

(1) http://www.un-arm.org/BMS5/documents/BMS5-WP-EU-20140425.pdf

(2) http://eur-lex.europa.eu/legal-content/FI/TXT/?uri=OJ:JOL_2013_320_R_0034_01

(3) http://eur-lex.europa.eu/LexUriServ/LexUriServ.do?uri=OJ:L:2011:188:0037:0041:FI:PDF

(4) http://eur-lex.europa.eu/LexUriServ/LexUriServ.do?uri=OJ:L:2013:341:0056:0067:FI:PDF

(5) http://eur-lex.europa.eu/LexUriServ/LexUriServ.do?uri=COM:2013:0716:FIN:fi:PDF

(6) http://eur-lex.europa.eu/LexUriServ/LexUriServ.do?uri=OJ:L:2012:321:0062:0067:FI:PDF

(7) EUVL L 332, 11.12.2013, s. 19.

(8) EUVL L 80, 26.3.2010, s. 48.

(9) Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.

(10) Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.

(11) Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.

(12) Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.

(13) http://eur-lex.europa.eu/LexUriServ/LexUriServ.do?uri=OJ:L:2012:297:0029:0033:FI:PDF

(14) http://eur-lex.europa.eu/LexUriServ/LexUriServ.do?uri=OJ:L:2012:054:0008:0013:FI:PDF

(15) http://eur-lex.europa.eu/LexUriServ/LexUriServ.do?uri=OJ:L:2013:173:0054:0064:FI:PDF